SK Úradný vestník Európskej únie C 60/15

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 60/07

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov odo dňa uverejnenia.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„CASTAGNA DEL MONTE AMIATA“

ES č.: IT-PGI-0117-0084-10.07.2001

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

—  Názov výrobku —  Opis — Zemepisná oblasť —  Dôkaz o pôvode —  Spôsob výroby —  Spojitosť —  Označenie —  Vnútroštátne požiadavky —  Iné (spresní sa)

2. Druh zmeny:

— Zmena a doplnenie jednotného dokumentu alebo zhrnutia —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúce z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena (-y) a doplnenie (-ia):

3.1. Zemepisná oblasť:

V článku 4 ods. 2 sa namiesto:

„Za vhodné na výsadbu vysokých hájov sa považujú plodonosné gaštany jedlé (…) pestované výlučne na pôdach, ktoré vznikli zvetrávaním vulkanickej horniny trachytu, (…)“,

rozumie:

„Za vhodné na výsadbu vysokých hájov sa považujú plodonosné gaštany jedlé (…) pestované z väčšej miery na pôdach vulkanického a piesočnatého pôvodu, ktoré majú značný až vysoký obsah kremíka, (…)“.

Dôvodom tejto žiadosti o zmenu a doplnenie pôdnych podmienok na pestovanie je skutočnosť, že v predchádzajúcej špecifikácii, na ktorej je v súlade s nariadením (ES) č. 1904/2000 založený zápis tohto CHZO do registra, nebola geologická definícia pôd, na ktorých rastú gaštanové háje „del Monte Amiata“, dostatočne vedecky presne vyjadrená.

Z nedávnej jasnejšej a presnejšej novej geologickej klasifikácie územia, ktorého sa dané CHZO týka, vyplýva, že horniny nazývané „Trachite del Monte Amiata“ sa vyskytujú len na dvoch malých ohraničených územiach, zatiaľ čo pôda vyhovujúca tejto kultúre je v skutočnosti z väčšej časti vulkanického a piesočnatého pôvodu, ktorá má značný až vysoký obsah kremíka, ako sa uvádza v návrhu na zmenu a doplnenie článku 4 ods. 2 špecifikácie.

Je preto nevyhnutné vykonať danú zmenu a doplnenie, aby sa predišlo tomu, že veľká časť územia sa z oblasti produkcie vylúči.

ZHRNUTIE

NARIADENIE RADY (ES) č. 510/2006

„CASTAGNA DEL MONTE AMIATA“

ES č.: IT-PGI-0117-0084-10.07.2001

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche Agricole e Forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655202 e-mail: aco7@politicheagricole.it

2. Skupina:

Názov: Consorzio forestale dell’Amiata Adresa: Loc. Colonia 19 58031 Arcidosso GR ITALIA Tel. +39 0564967248 Fax +39 0564967248 e-mail: — Zloženie: výrobcovia/spracovatelia ( X ) ostatní ( )

3. Druh výrobku:

Trieda 1.6 – Ovocie, zelenina a obilniny

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Castagna del Monte Amiata“

4.2. Opis:

Chránené zemepisné označenie „Castagna del Monte Amiata“ sa vzťahuje na jedlé gaštany dopestované v oblasti uvedenej v ďalšom bode a patriace k odrodám bežne známym ako: Marrone, Bastarda Rossa, Cecio.

Plody musia mať takéto vlastnosti:

Minimálna prípustná veľkosť zodpovedá 80 nažkám na kilogram čistej váhy v čerstvom stave. V rokoch mimoriadne nepriaznivých z poveternostného hľadiska je povolená 10 % odchýlka.

Veľkosť nažiek: veľké.

Tvar nažiek: vajcovitý alebo oválny, mierne špicatý.

Farba nažiek: červenkastá s tmavšími ryhami.

Semenná jazva (hilum): orieškovej farby s pravidelnými okrajmi.

Osemenie: ľahko oddeliteľné, svetlobéžovej farby.

Semeno: bledej krémovej farby.

Chuť: jemná a sladká.

4.3. Zemepisná oblasť:

Do oblasti produkcie „Castagna del Monte Amiata“ patria obce Arcidosso, Casteldelpiano, Santa Fiora, Seggiano, Cinigiano a Roccalbegna v provincii Grosseto a obce Castiglione d'Orcia, Abbadia S. Salvatore a Piancastagnaio v provincii Siena. Za vyhovujúce sa teda považujú háje gaštanov jedlých rastúcich v podnebnej oblasti dreviny „Castanetum“ Monte Amiata v pásme nadmorskej výšky od 350 do 1 000 m a pestovaných na pôdach z väčšej miery vulkanického a piesočnatého pôvodu, ktoré majú značný až vysoký obsah kremíka.

4.4. Dôkaz o pôvode:

Každé štádium výrobného procesu sa sleduje a všetky vstupy a výstupy sa zaznamenávajú. Takýmto spôsobom sa spolu s vytváraním osobitných registrov pre výrobcov a baliarne, za ktoré zodpovedá kontrolný orgán, ako aj vďaka včasnému informovaniu kontrolného orgánu o vyprodukovaných množstvách, zabezpečuje vysledovateľnosť produktu. Všetci prevádzkovatelia, či už sú to právnické alebo fyzické osoby, zapísaní v príslušných zoznamoch, podliehajú kontrole kontrolného orgánu.

4.5. Spôsob výroby:

Hustota výsadby, spôsob rezu, systém pravidelného a viacročného prerieďovania musia byť také, aké sa v oblasti Amiata tradične a bežne používajú, alebo musia byť aspoň vhodne zvolené tak, aby sa nimi nemenili typické vlastnosti plodov. Hustota výsadby by mala byť v rozmedzí 60 až 150 stromov na hektár.

Používanie umelých hnojív a fytosanitárnych prípravkov je v produktívnej fáze zakázané.

Zber sa môže robiť ručne alebo mechanicky tak, aby sa nenarušila celistvosť plodu.

Produkcia CHZO „Castagna del Monte Amiata“ nemôže prekročiť maximálnu výnosnosť 12 (dvanásť) kilogramov na strom a 1 800 (tisícosemsto) kilogramov na hektár.

Triedenie, váženie, spracovanie a konzervovanie plodov sa musí uskutočňovať na území oblasti produkcie vymedzenej v bode 4.3.

Pri konzervovaní produktu sú prípustné dve metódy, podľa toho, ktorá sa v danej lokalite používa, a to ponorením do studenej vody na najviac sedem dní, alebo sterilizovaním spočívajúcom v striedavom ponáraní plodov do horúcej a studenej vody. V oboch prípadoch je zakázané použiť akúkoľvek prídavnú látku. Okrem toho je povolené konzervovať plody zmrazením, v súlade s postupom ustanoveným pre mrazené výrobky.

4.6. Spojenie:

Pestovanie gaštanov jedlých v oblasti Amiata bolo rozšírené oddávna vďaka obzvlášť priaznivým pôdnym a podnebným podmienkam. Gaštany jedlé sú na celkovej rozlohe 2 078 hektárov každopádne najviac sústredené na západe a juhozápade od sopečného kužeľa Amiata, a najmä v obciach Arcidosso, Castel del Piano, Cinigiano, Roccalbegna, Santa Flora, Seggiano a Castiglione d'Orcia.

Už od XIV. storočia sa v listinách obce Amiata uvádzajú presné pravidlá na uchovávanie a využívanie zdroja pochádzajúceho z gaštanov, pokiaľ ide o zber plodov a stavebného a palivového dreva. V týchto listinách sa zakazovalo poškodzovať a rúbať živé či suché stromy bez predchádzajúceho osobitného povolenia vydaného miestnymi orgánmi a zároveň sa v nich ustanovovali na tú dobu veľmi vysoké finančné pokuty.

V súvislosti so zberom gaštanov sa uvádzal presný kalendár, v ktorom bolo konkrétne stanovené obdobie, dokedy mohol zberať plody výlučne majiteľ, a obdobie voľného zberu. To potom mohlo trvať až fašiangov nasledujúceho roku, aby všetci vrátane tých najchudobnejších mali možnosť zaobstarať si aspoň tú najnutnejšiu obživu. Aj v tomto prípade boli za porušenie predpisov stanovené peňažné pokuty.

Tieto pravidlá našli svoje opodstatnenie v tom, že gaštany boli v určitom období roka veľmi dlho hlavným, ak nie jediným zdrojom obživy obyvateľov horských oblastí.

V dôsledku toho sa v tejto oblasti postupne vytvorila silná tradícia spojená s gaštanmi. Časom sa totiž ustálili metódy výberu miestnych odrôd vhodných pre dané podnebie a zaujímavých z hľadiska výnosnosti produkcie a zároveň sa rozšírili spôsoby konzervovania a gastronomickej úpravy produktu.

Oblasť Amiata sa okrem toho vďaka svojej geografickej polohe teší osobitným podmienkam, ktoré umožňujú skorší zber úrody v porovnaní s oblasťami produkcie nachádzajúcimi sa v severnejšie položených častiach regiónu.

4.7. Kontrolný orgán:

Názov: IMC Istituto Mediterraneo di Certificazione Adresa: Via Carlo Pisacane 32 60019 Senigallia AN ITALIA Tel. +39 0717928725 Fax +39 0717910043 e-mail: imcert@imcert.it

4.8. Označenie:

Pečať tvorí spolu s pečiatkou kontrolného orgánu neodstrániteľná etiketa s týmito údajmi:

a) „Castagna del Monte Amiata“ a hneď potom výraz „Indicazione geografica protetta“ (CHZO), v súlade s logom v prílohe, ktoré je neoddeliteľnou súčasťou špecifikácie;

b) na etikete sa musí povinne uvádzať názov odrody gaštanov v danom balení (Marrone, Bastarda Rossa, Cecio) veľkosťou písma o polovicu menšou ako písmo použité na nápis „Castagna del Monte Amiata“;

c) meno alebo obchodný názov výrobcu, ako aj názov a sídlo subjektu, ktorý vykonal konečnú úpravu výrobku (uvedený výrobca alebo tretia osoba);

d) množstvo výrobku pôvodne obsiahnutého v obaloch, vyjadrené v súlade s platnými metrologickými normami.

(1) Ú. v. EÚ L 93, 31.3.2006, s. 12.